《送蒋恭亮之东台》
清代·吴怀珍

白日欲落风在林，前啸狐狸后悲禽。问子行役向何所，大江自北黄河南。

江水东入海，河流日澎湃。河伯何不仁，屡作人民害。

君不见今年六月黄河决，生灵百万皆鱼鳖。况复干戈海内多，江淮浩浩常流血。

我已轻出子复尔，掺执子袪不可说。吁嗟岁阑风雪寒，长途愁子衣裳单。

樽前强起互相酌，为子高歌《行路难》。歌成予亦从此去，回首江南渺烟树。

作者简介：浙江钱塘人，字子珍。咸丰二年举人，考取教习。治古文主苏轼，论兵主李广，诗学中唐。慷慨自负，久留都中，无以自表。病卒客旅。好友谭献刻其遗著为《待堂文》。